মৃত্যুর পর নায়করাজ রাজ্জাকের আজ প্রথম জন্মদিন। এ দিনটিকে ঘিরে পরিবার ও চলচ্চিত্রের বিভিন্ন আয়োজন করেছে নানান অনুষ্ঠানের। বাংলাদেশ চলচ্চিত্র পরিচালক সমিতির মহাসচিব বদিউল আলম খোকন বলেন, ‘রাজ্জাক ভাইয়ের জন্মদিন উপলক্ষে সকাল ১১টায় এফডিসির মান্না ডিজিটালের সামনে আলোচনা সভা অনুষ্ঠিত হবে। সেখানে রাজ্জাক ভাইয়ের সহকর্মী, সিনিয়র শিল্পী ও পরিচালকরা অংশ নেবেন। আলোচনা সভা শেষে তার আত্মার মাগফেরাতের জন্য দোয়া মাহফিলের আয়োজনও রয়েছে। শিল্পী সমিতির সাধারণ সম্পাদক জায়েদ খান তাদের তরফ থেকেও দুপুর বারোটায় সমিতির কার্যালয়ে কেক কাটা হবে। নায়ক রাজের কনিষ্ঠ পুত্র সম্রাট জানান, সকালে তারা পরিবারের সকল সদস্য মিলে রাজ্জাকের কবর জিয়ারত করবেন। জোহরের নামাজের পর গবির ও এতিমদের খাবারের ব্যবস্থা করা হয়েছে। বাদ আসর গুলশান আজাদ মসজিদের দোয়া মাহফিল অনুষ্ঠিত হবে। এছাড়া দিনব্যাপী ‘লক্ষ্মী কুঞ্জ’-এ কোরআন খতম হবে। খবর পরিবর্তন ডটকম’র। নায়ক রাজ রাজ্জাক ১৯৪২ সালের ২৩ জানুয়ারি জন্মগ্রহণ করেন। কিশোর বয়সে কলকাতায় তিনি মঞ্চনাটকে জড়িয়ে পড়েন। ১৯৬৪ সালে হিন্দু-মুসলিম দাঙ্গার সময় পরিবারের সঙ্গে ঢাকায় চলে আসেন। ১৯৭৭ সালে ‘অনন্ত প্রেম’ চলচ্চিত্রের মাধ্যমে তিনি পরিচালক হিসেবে আত্মপ্রকাশ করেন। ২০১৪ সালে ‘কার্তুজ’ চলচ্চিত্রে রাজ্জাককে শেষবার দেখা যায়।